Я щIэныгъэм щыхагъахъуэ
Сату-экономикэ, щIэныгъэ-техникэ, социальнэ, щэнхабзэ IэнатIэхэм зэрыщызэдэлэжьэнум теухуауэ Къэбэрдей-Балъкъэр Республикэмрэ Тэтэрстан Республикэмрэ 2015 гъэм мазаем и 28-м зэращIылIа ЗэгурыIуэныгъэ №05-С-м зэрыщыубзыхуам тету, КъБР-м Экономикэ зыужьыныгъэмкIэ и министерствэм электрон Iуэхутхьэбзэхэмрэ ахэр зэкIэлъыхьынымкIэ и департаментым проектхэм я пщалъэ-правовой актхэм я хабзэ мардэхэр щызэхуагъакIуэ и къудамэм и IэщIагъэлIхэр мы мазэм и 14 — 18-хэм Тэтэрстаным стажировкэ щыIащ.
«Къэрал зехьэкIэр егъэфIэкIуэным и унэтIыныгъэ нэхъыщхьэхэм я IуэхукIэ» 2012 гъэм накъыгъэм и 7-м Урысей Федерацэм и Президентым къыдигъэкIа Указ №601-м зэрыжиIэм хуэдэу, проектхэм я пщалъэ-правовой актхэм я хабзэ мардэхэр зэрызэхуагъакIуэ Iэмалыр КъБР-м и Правительствэм и УнафэкIэ нэгъабэ щIышылэм и 1 лъандэрэ республикэм къыщагъэсэбэп. Къэбэрдей-Балъкъэрым и къэрал властым и уполномоченнэ гъэзэщIакIуэ IэнатIэ пщэрылъыр иIэу Экономикэ зыужьыныгъэмкIэ министерствэм а Iуэхур зэкIэлъегъакIуэ.
ИлъэситIым къриубыдэу кIэух оценкэ зиIэ тхылъу бгъущI къудамэм игъэхьэзыращ. Абыхэм ящыщу плIыщIрэ щыр инвестицэ лэжьыгъэр къэралым зэрызэригъакIуэ, хьэрычэтыщIэ IэнатIэхэр зэрыдаIыгъ щIыкIэм теухуащ.
Тэтэрстаным ЭкономикэмкIэ и министерствэм административнэ реформэм и IуэхухэмкIэ и управленэм ОРВ-мрэ экономикэм папщIэ кадрхэр гъэхьэзырынымкIэ и къудамэм и лэжьыгъэм ди IэщIагъэлIхэр кIэлъыплъащ, республикэм и проектхэм я пщалъэ-правовой актхэм я хабзэ мардэ-хэр зэрызэхуагъакIуэм, пщалъэ-правовой актхэр экспертизэ зэращIым, абыхэм къарикIуар зэрызэхалъхьэжым зыхагъэгъуэзащ.
Стажировкэм хыхьэу, республикэм эксперт советыр зэрыщаубзыхур, щIыналъэхэмрэ муниципалитетхэмрэ ОРВ Iэмалым зэрыщыхуэкIуэр яджащ, апхуэдэу ОРВ-р къызэрызэрагъэпэщ, хьэрычэт, инвес-
тицэ лэжьыгъэхэм я пщалъэ-правовой актхэр къызэрапщытэ Iэмал нэхъыфIхэр зэпкърахащ. КъищынэмыщIауэ, «КАИ-ЛАЗЕР» щIыналъэ инжиниринг центр» акционер обществэ зэIухам Тэтэрстан республикэм и хьэрычэтыщIэхэр зэрыщыдаIыгъ щIыкIэм зыщагъэгъуэзащ. Къэзан техникэ университетым (КАИ), Туполевым и цIэр зезыхьэм, 2013 гъэм къыщызэIуаха а центрым хьэрычэтыщIэ IэнатIэ цIыкIухэмрэ курытхэмрэ, псом япэу автотранспортым, кхъухьлъатэхэм, энергетикэм пыщIауэ лазер технологиехэр къэзыгъэсэбэпхэр инжиниринг IуэхутхьэбзэхэмкIэ къызэрегъэпэщ.
Тэтэрстан республикэм ЭкономикэмкIэ и министерствэм стажировкэ щыIа ди IэщIагъэлIхэм къыздахьа щIэныгъэр Къэбэрдей-Балъкъэрым ОРВ щезыгъэкIуэкIхэм сэбэпышхуэ яхуэхъунущ.
КъБР-м Экономикэ зыужьыныгъэмкIэ и министерствэм и пресс-IуэхущIапIэ.
